CELEX: 62018TN0723
Language: el
Date: 2018-12-07 00:00:00
Title: Υπόθεση T-723/18: Προσφυγή της 7ης Δεκεμβρίου 2018 — Barata κατά Κοινοβουλίου

25.2.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 72/32
            
         
      Προσφυγή της 7ης Δεκεμβρίου 2018 — Barata κατά Κοινοβουλίου
      (Υπόθεση T-723/18)
      (2019/C 72/41)
      Γλώσσα διαδικασίας: η αγγλική
      
         Διάδικοι
      
      
         Προσφεύγων: João Miguel Barata (Evere, Βέλγιο) (εκπρόσωποι: G. Pandey, D. Rovetta και V. Villante, δικηγόροι)
      
         Καθού: Ευρωπαϊκό Κοινοβούλιο
      
         Αιτήματα
      
      Ο προσφεύγων ζητεί από το Γενικό Δικαστήριο:
      
                  —
               
               
                  να ακυρώσει, πρώτον, την απόφαση της Γενικής Γραμματείας του Ευρωπαϊκού Κοινοβουλίου, της 23ης Ιουλίου 2018, με την οποία απορρίφθηκαν οι κατά το άρθρο 90, παράγραφος 2, του Κανονισμού Υπηρεσιακής Καταστάσεως των υπαλλήλων της Ευρωπαϊκής Ένωσης (στο εξής: ΚΥΚ) διοικητικές ενστάσεις του προσφεύγοντος, οι οποίες υποβλήθηκαν στις 2 Φεβρουαρίου 2018 και στις 13 Απριλίου 2018·
               
            
                  —
               
               
                  να ακυρώσει, δεύτερον, την απόφαση του διευθυντή ανάπτυξης ανθρωπίνων πόρων της 22ας Μαρτίου 2018 περί αρνήσεως επανεξετάσεως της αίτησης του προσφεύγοντος για συμμετοχή στο πρόγραμμα επαγγελματικής καταρτίσεως στο πλαίσιο της διαδικασίας πιστοποιήσεως του 2017 και περί αποκλεισμού του, στην ουσία, από τη διαδικασία πιστοποιήσεως του 2017·
               
            
                  —
               
               
                  να ακυρώσει, τρίτον, τις αποφάσεις της 8ης Δεκεμβρίου 2017 και της 21ης Δεκεμβρίου 2017 του διευθυντή ανάπτυξης ανθρωπίνων πόρων με τις οποίες η αίτηση του προσφεύγοντος κρίθηκε απαράδεκτη αποκλειστικώς και μόνο λόγω της έλλειψης πίνακα περιεχομένων στην αίτησή του για συμμετοχή στο πρόγραμμα καταρτίσεως στο πλαίσιο της διαδικασίας πιστοποιήσεως του 2017·
               
            
                  —
               
               
                  να ακυρώσει, τέταρτον, την απόφαση του Κοινοβουλίου της 1ης Μαρτίου 2018 με την οποία κοινοποιήθηκαν στον προσφεύγοντα τα γενικά αποτελέσματα χωρίς να έχει εγγραφεί το όνομά του στον πίνακα των επιλεγέντων υπαλλήλων για τη διαδικασία πιστοποιήσεως του 2017, λόγω του απαραδέκτου της αίτησης·
               
            
                  —
               
               
                  να ακυρώσει, πέμπτον, την προκήρυξη εσωτερικού διαγωνισμού της 22ας Σεπτεμβρίου 2017 που διανεμήθηκε μεταξύ του προσωπικού·
               
            
                  —
               
               
                  να ακυρώσει, τέλος, το προκύπτον σχέδιο πίνακα υπαλλήλων που επιλέχθηκαν για να λάβουν μέρος στο ως άνω πρόγραμμα καταρτίσεως.
               
            
                  —
               
               
                  ως προκριματικό ζήτημα, να κηρύξει, όπου αυτό ενδείκνυται, το άρθρο 90 του ΚΥΚ ως άκυρο και ανεφάρμοστο στην παρούσα διαδικασία, σύμφωνα με το άρθρο 277 της Συνθήκης για τη Λειτουργία της Ευρωπαϊκής Ένωσης.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής του, ο προσφεύγων προβάλλει τέσσερις λόγους ακυρώσεως.
      
                  1.
               
               
                  Με τον πρώτο λόγο προβάλλεται παράβαση της υποχρεώσεως αιτιολογήσεως, παράβαση του άρθρου 25 του ΚΥΚ και παράβαση του άρθρου 296 της Συνθήκης για τη Λειτουργία της Ευρωπαϊκής Ένωσης.
               
            
                  2.
               
               
                  Με τον δεύτερο λόγο προβάλλεται παραβίαση των αρχών της αναλογικότητας και της χρηστής διοικήσεως, προσβολή των δικαιωμάτων άμυνας και των δικαιωμάτων ακροάσεως του προσφεύγοντος και, ως εκ τούτου, παράβαση του άρθρου 41 του Χάρτη των Θεμελιωδών Δικαιωμάτων της Ευρωπαϊκής Ένωσης.
               
            
                  3.
               
               
                  Με τον τρίτο λόγο ακυρώσεως προβάλλεται παράβαση του καθήκοντος χρηστής διοικήσεως βάσει του άρθρου 41 του Χάρτη της Ευρωπαϊκής Ένωσης καθώς επίσης και πρόδηλη πλάνη εκτιμήσεως.
               
            
                  4.
               
               
                  Με τον τέταρτο λόγο ακυρώσεως προβάλλεται παράβαση των άρθρων 1, 2, 3 και 4 του κανονισμού 1/58 (1) και, επιπλέον, παραβίαση των αρχών της ίσης μεταχειρίσεως και της απαγορεύσεως των διακρίσεων.
               
            
         (1)  Κανονισμός αριθ. 1 της 15ης Απριλίου 1958 περί καθορισμού του γλωσσικού καθεστώτος της Ευρωπαϊκής Οικονομικής Κοινότητος (ΕΕ ειδ. έκδ. 01/001, σ. 14).